O nouă campanie de atragere a elevilor în structurile militare se desfășoară la Tiraspol.
Pe site-ul așa-numitului minister al apărării de pe teritoriul enclavei separatiste se spune că "viitorii abiturienți sunt informați despre oportunitățile pe care le vor avea cadeții și absolvenții universității militare", scrie presa de la Chișinău.
Reprezentanții așa-numitului institut militar accentuează în cadrul campaniei lor de recrutare a copiilor "importanța serviciului tinerilor în armată și oportunitatea de creștere profesională după absolvirea institutului militar".
"Campania de informare are drept scop atragerea tinerilor pentru admiterea la Institutul Militar, precum și creșterea prestigiului profesiei de militar în rândul acestora", se mai spune pe site-ul așa numitului minister al apărării din Tiraspol.
Autoritățile Republicii Moldova nu au comentat deocamdată aceste acțiuni. Anterior, Chișinăul a atenționat în repetate rânduri că Rusia încearcă să recruteze "carne de tun" pentru războiul din Ucraina.